ҚАЗАҚСТАН РЕСПУБЛИКАСЫ БІЛІМ ЖӘНЕ ҒЫЛЫМ МИНИСТРЛІГІ

#### ЕУРАЗИЯ ГУМАНИТАРЛЫҚ ИНСТИТУТЫ

**С. Б. Загатова, А.К.Ильясова**

**«ШЕТЕЛ ТІЛІ:ЕКІ ШЕТЕЛ ТІЛІ»МАМАНДЫҒЫ БОЙЫНША ДИПЛОМ ЖҰМЫСЫН ОРЫНДАУДЫҢ ӘДІСТЕМЕЛІК НҰСҚАУЛАРЫ**

**АСТАНА – 2017**

**КІРІСПЕ**

Диплом жұмысы оқытудың қорытынды кезеңінде орындалатын жазбаша нәтижелік жұмыс болып табылады.

Кез келген ғылыми зерттеме – шығармашылық ниеттен бастап ғылыми жұмыстың соңғы рәсімделуіне дейін жекеше орындалатын жұмыс. Дегенмен, оны іске асыру үшін ортақ әдістемелік тәсілдерді анықтауға болады.

**Ғылыми зерттеу** – түсініктер, заңдылықтар және теориялар жүйесі түрінде нәтиже көрсететін нысаналы таным.

Ғылыми-теориялық зерттеулердің мақсаты мен тікелей міндеттері болып дара құбылыстар қатарының ортақтығын табу, осы сияқты құбылыстар туындайтын, қызмет ететін, дамитын заңдарды ашу, атап айтқанда, олардың терең мағынасын ұғыну болып табылады.

Әдістемелік құрылымның барлық құраушы элементтері іске асатын зерттеме жұмысы ғана шынайы ғылыми болып саналады.

Әдістемелік құрылым төмендегілерден құралады:

1. Зерттеуді ұйымдастыру және іске асыру қағидалары.
2. Оның стратегияларын анықтау тәсілдері (мәселе қою мен оның құрамын анықтау амалдары және т.б.).
3. Әдістемелік талдаудың тактикалық құралдары (ғылыми зерттеу әдістері, аппаратура).
4. Ғылыми зерттеудің ұғымдық-санаттылық негізі (мәселені, нысанын, мәнін, гипотезасын, мақсаты мен міндетін т.б. анықтау).
5. Зерттеу нәтижелеріне қойылатын талаптар (өзектілігі, ғылыми жаңалығы, теориялық және тәжірибелік маңыздылығы т.б.).

Оқытудың кредиттік жүйесі бойынша дипломдық жұмысты қорғау қорытынды аттестацияның бір түрі болып саналады.

Дипломдық жұмысты қорғау студенттердің ЖООда оқыған кезінде алған білімінің, шеберлігінің, дағдысы мен құзыреттілігінің сәйкестік деңгейін анықтау мақсатында өткізіледі.

Қазіргі уақытта «Шетел тілі: екі шетел тілі» мамандығының типтік оқыту бағдарламасында оқылатын тіл теориясының бір жалпы немесе жалқы мәселесі, сонымен қатар, шет тіліне оқытудың заманауи әдістемесі бойынша дипломдық жұмыс жазу мен қорғау қарастырылған.

**1. ДИПЛОМ ЖҰМЫСЫН ОРЫНДАУДЫҢ МАҚСАТЫ МЕН МІНДЕТТЕРІ**

Диплом жұмысы кәсіби дайындықтың негізгі бағдарламасы бойынша оқуды аяқтап жатқан түлектердің аттестаттау сынақтарының бірі болып табылады.

Диплом жұмысы ғылыми жетекшінің жетекшілігімен орындалады және келесі талаптарға сәйкес болуы тиіс:

* мақсатталған бағыт;
* құрылымның нақтылығы;
* мағлұматтың логикалық орын тәртібімен берілуі, тақырыптың терең зерттелуі және сұрақтарының толыққанды баяндалуы;
* деректердің дәлдігі;
* қысқаша және нақты пайымдаулар;
* нақты мәселелерді шешуді қамтамасыз ететін ғылыми негізделген нәтижелердің және дәлелденген қорытындылардың болуы;
* жұмыстың сауатты рәсімделуі.

Диплом жұмысын орындаудың мақсаттары**:**

* мамандық бойынша алған теориялық білімді және практикалық дағдыларды жүйелеу, дамыту және бекіту;
* ғылыми-сыни ойлау дағдысын қалыптастыру;
* ғылыми зерттеу әдісін меңгеру және өз бетінше жұмыс жүргізе алу мен мәселелерді шешу кезіндегі эксперимент жүргізу дағдыларын дамыту;
* ғылыми жазба жұмысының мәдениетін жоғарылату;
* болашақ мамандардың ғылыми зерттеу жұмысына қызығушылығын арттыру;
* студенттің қазіргі заманғы ғылым мен мәдениет және кәсіби құзырлылық жағдайындағы өзбетілік жұмысқа дайындығын анықтау.

Диплом жұмысын жазу барысында жоғарыда көрсетілген мақсаттарға жету үшін келесі міндеттерді орындау қажет:

* зерттеу тақырыбын таңдау;
* таңдалған тақырып бойынша ғылыми әдебиетті зерттеу;
* таңдалған тақырып бойынша әдебиеттермен танысу барысында қамтылған білімді талдау және жүйелеу;
* тақырып бойынша практикалық материалды іріктеу және талдау;
* жүргізіліп жатқан ғылыми зерттеу бойынша ғылыми болжам жасау;
* зерттеу нәтижелерін түйіндеу.

**Диплом жұмысын дайындауға ғылыми жетекшілік ету**

Ректордың бұйрығымен, кафедралардың ұсынуымен диплом жұмыстарының ғылыми жетекшілері тағайындалады. Диплом жұмыстарының ғылыми жетекшілері болып профессорлар, доценттер, ЖООның ең тәжірибелі оқытушылары тағайындалады.

Диплом жұмысының ғылыми жетекшісінің ұсынысы бойынша, қажет болған жағдайда, диплом жұмысының кейбір тараулары үшін кеңесшілерді кафедра ғылыми жұмысқа берілген уақыт аясында шақыра алады.

Кеңесші болып жоғары оқу орындарының профессорлары, доценттері, оқытушылары және ғылыми қызметкерлері, сонымен қатар, басқа ұйымдардың жоғары-кәсіби мамандары мен ғылыми қызметкерлері шақырыла алады. Кеңесшілер студент орындаған жұмыстың тиісті тарауларын тексереді және қолдарын қояды.

Диплом жұмысының ғылыми жетекшісі:

1. диплом жұмысын орындау үшін тапсырмалар береді:
2. студентке диплом жұмысын орындаудың барлық мерзіміне календарлық жұмыс кестесін құрастыруға көмектеседі (**1-қосымша**);
3. студентке қажетті әдебиетті, анықтамалық материалды және басқа да дереккөздерді ұсынады;
4. диплом жұмысын жазудың календарлық жоспары орындалуының ағымдағы бақылауын іске асыру мақсатында консультация кестесін құрастырады;
5. диплом жұмысының барлық тарауларының көлемін белгілейді және диплом жазушының жұмысын үйлестіреді.

Әр диплом жұмысына ғылыми жетекші студентпен келісіп берілген қалыпқа сәйкес дербес дипломдық тапсырма құрастырады (**2-қосымша**).

Кафедра меңгерушісі студенттің диплом жұмысын орындауы бойынша мезгілді есеп беру уақытын белгілейді. Осы мерзімде студент ғылыми жетекші мен кафедра меңгерушісіне есеп береді, олар диплом жұмысы дайындығының деңгейін белгілейді.

Студент диплом жұмысын жазу календарлық кестесінің орындалуын берілген мерзіміне сәйкес, диплом жұмысының орындалған бөлімдерін ғылыми жетекшіге көрсете отырып, қатаң орындауы тиіс, және жасалған ескертулер мен тілектерге сәйкес уақытында түзетулер енгізіп отыруы тиіс.

**2. ДИПЛОМ ЖҰМЫСЫН ОРЫНДАУДЫҢ КЕЗЕҢДЕРІ МЕН ӘДІСТЕРІ**

Диплом жұмысын орындаудың кезеңдері:

* бағдарларға сәйкес диплом тақырыптарын таңдау және кафедра кеңесінде бекіту;
* зерттеу тақырыбы бойынша жұмыс жоспарын құру;
* зерттеу жүргізу әдістерін анықтау;
* зерттеу тақырыбы бойынша әдебиеттермен танысу және талдау;
* ғылыми зерттеу жұмысын жүргізу, зерттеу нәтижелерін жалпылау.

**2.1 Диплом тақырыптарын таңдау және кафедрада тиісті бағдарларға сәйкес бекіту**

Диплом жұмысын жазудың бұл кезеңінде студенттің қызығушылығынан туындайтын диплом жобасының зерттеу саласы және соған сәйкес диплом тақырыбын таңдауды болжайды. Тақырып өзекті және заманауи лингвистикалық бағдарлар мен мектептерге, сонымен қатар, шет тіліне оқытудың заманауи әдістемесіне сәйкес болуы қажет. Диплом жұмысының тақырыбын бекіту жөніндегі шешім ғылыми жетекшінің зерттелетін тақырыбын кафедра мүшелерімен талқылап, мақсаты мен міндеттерін ұсынғаннан кейін шығарушы кафедрада қарастырылады.

Диплом жұмысының тақырыптамасы шығарушы кафедрада әзірленеді және жоғары оқу орнының ғылыми кеңесінде қаралып, бекітіледі. Ол студенттің болашақ мамандығының бағдарына сәйкес болуы тиіс. Диплом жұмысының тақырыптарының 30 пайызы жыл сайын жаңартылып отырылуы тиіс.

Тақырыптар студенттердің назарына ұсынылады; студент диплом жұмысының тақырыбын бекітілген тақырыптардан таңдайды. Студентке бекітілген тақырыптардан тыс тақырыпқа диплом жұмысын орындау құқығы беріледі. Мұндай жағдайда студент таңдалған тақырыбының негіздері дәлелденген тұжырымдамасын кафедраға тапсыруы керек.

* 1. **Зерттеу тақырыбы бойынша жұмысты жоспарлау**

Дипломдық жобамен жұмыс істеудің болжалды кезеңдері келесі мерзімдерге бөлінген:

* диплом тақырыбы бойынша ғылыми материалдарды жинақтау, сыни талдау, жүйелеу және жалпылау;
* жұмыс жоспарын құрастыру, ғылыми жетекші бекіткен жоспар бойынша дипломдық жұмысты жазу;
* ғылыми талдау/эксперимент жүргізу, жұмыстың түзетілетін, (соңғы) нұсқасын ұсыну, теория жүзінде өңделген материалды тәжірибе жүзінде қолдануға талпынып көру.

**2.3 Зерттеу жүргізу әдістерін анықтау**

Диплом жұмысын зерттеу барысында қажетті ғылыми нәтижелерге қол жеткізуге негізделеді. Зерттеу жұмысын жүргізу кезінде төмендегідей әдістер қолданылады:

* таңдаған тақырып бойынша ғылыми әдебиетті зерттеу әдісі;
* қадағалау мен талдау әдісі;
* анкета жүргізу;
* эксперимент;
* тестілеу;
* арнайы лингвистикалық пәндерде қолданылатын ғылыми әдістер, мысалы, тіл бірлігінің жүйелік анализ семантикасы және т.с.с.;
* статистикалық әдіс.

Зерттеу әдісі жұмыстың мақсаты мен міндеттері, зерттеушінің қолында бар құралдар мен орындаушылардың ғылыми бейімі арқылы анықталады. Автор қандай да бір ғылыми талдау әдісін таңдау себебін негіздей алу керек және өз зерттеу жұмысы барысында дұрыс пайдалана білу қажет.

Лингвистикалық зерттеулер әдісі болып ғылыми-зерттеу жұмысын жүргізуге қажетті және ғылыми ізденістер әдістемесін құрайтын тәжірибелік құралдар саналады. Бұл бөлімде қойылған мәселелерді шешу барысында қолданылатын барлық негізгі және қосымша әдістер атап өтіледі. Жиі қолданылатын әдістер келесі:

* сипаттама әдісі;
* жаппай іріктеу әдісі;
* лингвостилистикалық әдіс;
* контекстік талдау;
* салыстырмалы әдіс;
* салғастырмалы әдіс.

**2.4 Зерттеу тақырыбы бойынша әдебиеттерді зерттеу**

Дипломдық жұмысты жазудың табысты жолы – терең әрі шығармашылықпен ақпарат көздерін зерделеу.

Таңдалған тақырып бойынша ғылыми әдебиеттерді зерделеу диплом жазушы өзі айналысқан ғылыми мәселенің қаншалықты зерттелгенін және таңдаған тақырыбының өзектілігі мен жаңалығының деңгейін көре алатын бастауыш және негізін қалаушы кезең болып табылады.

Ақпарат көздерін зерттеуді студент дипломдық жұмысының тақырыбы таңдалып, бекітілген соң бірден бастайды. Осы жұмыс барысында ол дипломдық жұмыс үшін таңдалған зерттеу пәнінің қазіргі таңдағы жағдайын зерделеуі қажет.

Зерттеуді бастаудан бұрын студент бағдарламаларда пәндер бойынша ұсынылатын негізгі және қосымша әдебиетпен танысуы керек. Сұрақтарды тереңдете зерттеу үшін қосымша отандық және шетелдік дереккөздерді, анықтамалық дереккөздерді, сөздіктерді қарастырған дұрыс. Дереккөздерге сілтемені әділдікпен жасау қажет, оларға сыни көзбен қараған дұрыс, атап айтқанда, зейін салып, риясыз оқып білу, талдау және автордың кейбір пікірімен дәйекті келісу не келіспеу үрдісі.

Диплом жұмысы зерттеліп отырған мәселенің елеулі аспектілерін толыққанды сипаттайтын және барлық осыған қатысты көзқарастарды қамтитын тірек ететін негізгі дереккөздер тізімі 35-45 тақырыпты ашып көрсетуге маңызды библиографиялық дереккөздерден тұруы қажет.

**2.5 Ғылыми зерттеуді жүргізу**

Диплом жұмысы төңірегінде ғылыми жұмысын жүргізу библиографиялық дереккөздерінен алынған тұжырымдарды жинақтап, жүйелеуді және сыни талдау жасауды талап етеді. Сонымен бірге, ғылыми жұмыс жүргізу студенттің өз бетінше бақылау жасай алу қабілетін, қозғалып отырған мәселе бойынша жеке ғылыми көзқарасының қалыптасуын, қарастырып отырған ғылыми болжамға байланысты қол жеткізген нәтижелерін дәлелдей алуын, алған теориялық білімді практика жүзінде орынды қолдана алуын көрсетеді.

**2.6 Зерттеу нәтижелерін жинақтау**

Ғылыми материалдың жалпыланған өлшемі, жүйелілігі студент тарапынан жасалынған өздік жұмысы мен шығармашылық деңгейінің бірден-бір көрсеткіші. Бұл көрсеткіштерді материалды баяндау барысында да, өзіндік кестелер, сызбалар, диаграммалар және басқа да графикалық бейнелеулерді жұмыстың әр тарауы бойынша және жалпы жұмысты қорытындылағанда қолдана алуынан байқауға болады. Бірақ, диплом жұмысын жазу барысында өткізген зерттеу жұмысының ғылыми маңызды нәтижесін жинақтау, автордың алдына қойған мақсаттары мен міндеттерін логика жүзінде белгілей алуы және өз тұжырымдары мен қорытындыларының теория жүзінде де, тәжірибе жүзінде де маңыздылығы алға тартылады.

**3. ДИПЛОМ ЖҰМЫСЫНЫҢ МАЗМҰНЫНА, ҚҰРЫЛЫМЫНА, КӨЛЕМІНЕ ЖӘНЕ РӘСІМДЕЛУІНЕ ҚОЙЫЛАТЫН ТАЛАПТАР**

**3.1 Диплом жұмысының мазмұны мен құрылымы**

Диплом жұмысы өзінің мазмұны жағынан жоғары оқу орнын бітіруші студенттің нақты мамандығы бойынша өздігінен дайындайтын ғылыми жұмысы болып табылады.

Диплом жұмысының **құрылымдық элементтеріне** мыналар жатады:

* мұқаба;
* негізгі бет;
* диплом жұмысын орындау бойынша тапсырма;
* мазмұны;
* кіріспе;
* негізгі бөлім;
* қорытынды (тұжырымдар);
* пайдаланылған әдебиеттер тізімі;
* қосымшалар (қажет болған жағдайда)

**Мұқабада (4-қосымша)** келесі ақпараттар берілген:

* диплом жұмысы (жобасы) орындалған ұйымның атауы;
* студенттің тегі мен аты-жөнінің бірінші әріптері;
* диплом жұмысы тақырыбының атауы;
* жұмыстың түрі – диплом жұмысы;
* мамандығының шифрі мен атауы;
* қала, жыл.

**Негізгі бет (3 қосымша)** диплом жұмысының бірінші беті және құжатты қажетті жағдайда өңдеу және іздестіру үшін қажет болып табылатын ақпарат дереккөзі ретінде қызмет етеді.

Негізгі бетте келесі мағлұматтар келтіріледі:

* диплом жұмысы орындалған ұйымның атауы;
* жұмыстың түрі – диплом жұмысы;
* «тақырыбына» деген сөздің көрсетілуімен диплом жұмысы тақырыбының атауы, мамандықтың шифрі мен атауы;
* сол жағында «орындаған» қарама-қарсы оң жағынан студенттің тегімен аты-жөнінің бірінші әріптері;
* бір жол төмен «ғылыми жетекші» деп жазылады, ғылыми жетекшінің тегі мен аты-жөнінің бірінші әріптері, ғылыми дәрежесі, ғылыми атағы, жетекшінің басқа да регалиялары;
* қала, жыл.

Диплом жұмысының **мазмұны** кіріспе, реттік нөмірлер және барлық бөлімдердің, тараудың бөлімінің атаулары, қорытындыны, пайдаланылған әдебиеттер тізімін, беттердің нөмірлері көрсетілген қосымшаларын қамтиды.

**Кіріспе** диплом жұмысының өзекті мәселелерінен, ғылыми жаңашылдығы және практикалық маңыздылығынан, шешіліп отырған ғылыми мәселенің қазіргі сипатының бағалануынан тұруы тиіс, сонымен қатар, дипломдық зерттеменің мақсаты мен міндеттері, зерттеу объектісі тұжырымдалуы керек, теориялық және әдіснамалық негіздерімен диплом жұмысының жазылуының практикалық базасы сипатталуы қажет.

Диплом жұмысының **негізгі бөлімінде** орындалған зерттеудің мәнін, мазмұнын, әдістемесі мен диплом жұмысының негізгі қорытындыларын білдіретін мәліметтер келтіріледі. Диплом жұмысының негізгі бөлімі әдеттегідей бөлім және бөлімшелерге бөлінеді (бөлім және параграфтар). Негізгі бөлімнің реті мен рәсімделу ережесі төменде берілген.

Негізгі бөлімді шартты түрде екі бөлімге бөлуге болады: теориялық және зерттеу.

Теориялық бөлімде автор лингвистикалық және әдістемелік әдебиетке отандық және шетелдік авторлардың жұмысын сыни талдай отырып, тәжірибелік шолу жасайды. Студент негізгі зерттеу мәселесі бойынша өз көзқарасымен бөліседі және негіздейді, аталған салада не істелгенін көрсетеді және диплом жұмысында өзі не істеуге болатынын ұсынады. Өз көзқарасымен бөлісе және негіздей отырып, студент өзінің шетел тілдеріне оқытудың заманауи әдістемелерінің жетістіктерін қолдана алу қабілетін көрсете білу керек. Сонымен қатар, бірінші тарауда зерттеліп отырған құбылыс не үрдістің түсінігі мен мәні ашылуы, тұжырымдамасы нақталуы, автордың аталған көзқарастар туралы өз ойы негізделуі қажет.

Зерттеу бөлімінің зерттеудің барысы мен нәтижесін сипаттайды. Ол автордың ғылыми-зерттемелік жұмысты меңгергенін, мамандығы бойынша ғылыми әдебиетті қолдана алатынын, өз бетімен бақылау жасай алатынын және тиісті қорытынды жасай алатынын көрсетеді. Бұл бөлімнің мазмұнын тәжірибелік жұмыс құрайды. Бұл жерде бірінші бөлімде сипатталған теорияның тиімді қолдану әдістері мен тәсілдерінің мінездемесі; эксперимент, зерттеу нәтижесі бойынша тұжырымдар мен дәйектемелер; әдістемелік нұсқаулықтар беріледі.

**Қорытынды бөлім** (тұжырым) дипломдық зерттеулер қорытындыларынынң қысқаша тұжырымынан, қойылған міндеттердің толық шешілуін бағалаудан, зерттелген объекті бойынша нақты ұсыныстардан тұруы қажет. Тақырыпты әрі қарай өңдеу перспективасы көрсетілуі мүмкін.

**Пайдаланылған әдебиеттер тізімі** ғылыми жұмыстарға қойылатын талаптарға сай рәсімделеді. Дерек көздері туралы мәлімет диплом жұмысының мәтініндегі дерек көздерінің сілтемелерінің жасалу реті бойынша орналасу керек (демек алфавит бойынша емес) және арап сандарымен нүктесіз нөмірленеді.

**Қосымшаға (**бар болса**)** дипломның зерттелуі мен орындалуына байланысты негізгі бөлімде қамтылмаған материалдар енгізіледі.

**3.2. Диплом жұмысын рәсімдеу тәртібі**

Диплом жұмысының көлемі ереже бойынша 60-90 бет болуы қажет. Қосымшалар диплом жұмысының көрсетілген көлеміне енгізілмейді. Диплом жұмысы баспа тәсілмен компьютер, принтер арқылы А4 форматы ақ қағаздың бір жақ бетіне бір интервал (аралық) сақтай отырып орындалады. Шрифт – қалыпты, кегль 14.

Диплом жұмысының мәтіні жан-жағынан қалдырылатын ашық орындардың (поля) мына мөлшерлерін сақтай отырып басылуы тиіс: сол жағынан – 30 мм, жоғары жағынан – 20 мм, оң жағынан – 10 мм және төменгі жағынан – 25мм.

Диплом жұмысын әзірлеу барысында көрінген қателер және графикалық дәлсіздіктерді тазартқышпен немесе ақ бояумен бояу арқылы түзетуге және сол жерге қара түсті қаламмен түзетуге рұқсат беріледі.

Дипломдық жұмыстағы тегі, мекеменің, фирманың аттары, өнімнің аталуы және жалқы есімдер атаулары түпнұсқа тіліне келтіріледі.

Диплом жұмысын бөлімге және бөлімшелерге бөлу қажет (тарау мен параграфтар). Әрбір бөлім және бөлімше аяқталған ақпараттан тұруы қажет. Бөлімдер мен бөлімшелердің тақырыптарын абзацтан кейін бас әріппен, аяғында нүкте қоймай, астын сызбай басу қажет. Егер де атаулар екі сөйлемнен тұрса, оларды нүктемен бөледі. Бөлімше нөмірі, нүктемен бөлінген бөлім мен бөлімше нөмірлерінен тұрады (араб сандарымен белгіленеді). Бөлімшелер екі немесе бірнеше бөлімшеден тұрады. Бөлімшенің пункттері болуы мүмкін. Бөлім, бөлімше және пункт атауларының алдында нүкте қойылмайды.

**Мазмұнын** және диплом жұмысы мәтінін реттік сандармен рәсімдеу мысалы

1. Бөлім (тарау) атауы

1.1 Бөлімше (параграф) атауы

1.2

1.3

2. Бөлім (тарау) атауы

2.1 Бөлімше (параграф) атауы

2.2

2.3

Егер де бөлімшелердің пункттері бар болса, төмендегідей толтырылады:

2. Бөлім (тарау) атауы

2.1 Бөлімше (параграф) атауы

2.2

2.3

2.3.1 Пункт атауы

2.3.2

2.3.3

Диплом жұмысының әр бөлімі (тарауы) жаңа парақтан (беттен) басталуы қажет. Бір бөлімнің ішіндегі бөлімшелер бір-бірінен мәтіннен екі жол төмен түсіріліп бөлінеді.

Диплом жұмысы және қосымшаның беттері араб сандарымен өтпелі нөмірлеуді сақтай отырып, нөмірленеді. Нөмір парақтың төменгі жағының ортасында нүктесіз белгіленеді.

Иллюстрациялар (сызбалар, кестелер, диаграммалар, схемалар, суреттер) бірінші немесе келесі беттерде екендігі ескертілген мәтіннен кейін орналасуы керек. Барлық иллюстрацияларға сілтемелер болуы тиіс. Сілтеме қоюда «... 1 диаграммаға ( 1 суретке) немесе 2 кестеге сәйкес...» деп жазылуы тиіс. Диаграмма, кестеде атауының жазылуы келесі: диаграмма1, кесте2, сосын атауы жазылады.

Мысалы:

Кесте 2. Етістіктің атаусыз түрлері.

(кестенің үстінен жазылады).

Диаграмма 1. Оқушылардың аудитивтік қабілетін көрсету (диаграмманың астына жазылады). Суреттердің рәсімделуі де осындай.

Пайдаланған дерек көздеріне сілтемелер квадратты жақшаға алынады. Мысалы: [12]

Дерек көздері туралы мәлімет диплом жұмысының мәтініндегі дерек көздерінің сілтемелерінің жасалу реті бойынша орналасу керек. Мысалы: [24,78б.].

Қосымшалар (болған жағдайда) осы диплом жұмысының жалғасы ретінде келесі парақтарына рәсімделеді. Қосымшаларды мәтіндегі сілтемелерді көрсету ретіне қарай орналасады. Әрбір қосымша жаңа беттен басталып «Қосымша» сөзі мен атауы беттің жоғарғы жағының ортасында көрсетілуі тиіс және атауы болуы қажет.

Диплом жұмысының мәтінінде барлық қосымшаларға сілтеме болуы тиіс.

Қосымшалардың нөмірленуі диплом жұмысының қалған бөлімдерімен ортақ өтпелі нөмірлеуді сақтауы қажет.

**3.3 Диплом жұмысын қорғауға ұсыну тәртібі**

Диплом жұмысы шығарушы кафедраға алдын ала қорғау процедурасын өту мақсатында тапсырылады. Студенттер жұмыстарының дайындық деңгейі туралы есеп береді. Дипломдық жұмысты алдын ала қорғайтын күні мен уақытын кафедраның меңгерушісі тағайындайды. Алдын ала қорғау алдында студенттің дайын диплом жұмысы болуы тиіс. Дипломдық жұмысты алдын ала қорғау процедурасы кафедраның ашық отырысында студенттің және міндетті түрде ғылыми жетекшісінің қатысуымен өткізіледі. Алдын ала қорғау кафедра отырысының хаттамасымен рәсімделеді.

Алдын ала қорғау кезінде студент диплом жұмысының дәл мазмұнын қысқаша баяндап береді және комиссия мүшелерінің сұрақтарына жауап береді. Егер жұмыс 75%-дан аз мөлшерде орындалса, кафедра студентті қорғауға жібермеу туралы шешім қабылдай алады.

Алдын ала қорғаудан сәтті өткен, тиісті талаптарға сай рәсімделген, аяқталған диплом жұмысына студент қолын қойып, ғылыми жетекшіге тапсырады. Ғылыми жетекші диплом жұмысына жазбаша сын пікір жазады, қолын қояды және кафедра меңгерушісіне ұсынады.

Осы материалдар негізінде кафедра меңгерушісі ұснылған диплом жұмысы бойынша ақтық шешім қабылдайды, негізгі бетте осы туралы пікірін жазады. Кафедра меңгерушісі студентті қорғауға жіберу мүмкін емес деп шешім қабылдаған жағдайда, бұл сұрақ кафедра отырысында студент пен ғылыми жетекшісінің міндетті түрде қатысуымен қарастырылады.

Қорғауға жіберілген диплом жұмысы пікір жазуға жіберіледі. Пікір жазушылар диплом жұмысы мәселесі бойынша да, осы салаға байланысты жұмыс атқаратын да кәсіби мамандар болуы тиіс. Олар білім беру мекемелерінде, жоғары оқу орындарында, ғылыми-зерттеу институттарында қызмет етуі тиіс.

Пікір жазушы диплом жұмысына пікірді жазбаша ұсынады, онда зерттелген тақырыптың өзектілігі, жаңалығы, тәжірибелік маңыздылығы туралы айтылады, дипломдық зерттеу тақырыбының маман дайындаудағы бағдарына, тағайындалатын академиялық деңгейіне немесе біліктілігіне сәйкестігі туралы, зерттеуді өз бетінше орындағаны, қорытындысы мен ұсынымдарының бар болуы, мәселені шеше алу деңгейі мен зерттеу жұмысының аяқталғандығы туралы жазады. Пікірде дәлелді қорытынды беріледі, баллдық-рейтингтік әріптік жүйе бойынша баға қойылады және тиісті академиялық деңгей не біліктілік беру мүмкіндігі көрсетіледі.

**3.4 Диплом жұмысын қорғау тәртібі**

Жұмысын қорғауға дайындау барысында студент баяндама тезисін құрастырады, көрнекі құралдарын рәсімдейді, пікір жазушының ескертулеріне беретін жауаптарын ойластырады.

Диплом жұмысын қорғау мемлекеттік аттестациялық комиссияның (әрі қарай МАК) ашық отырысында өткізіледі. Диплом жұмысын қорғау студенттердің, шығарушы кафедра оқытушыларының қатысуымен бұқаралық түрде ұйымдастырылады. Қорғауға ғылыми жетекшілері, рецензент, дипломдық зертеулер жүргізілген ұйымдардың өкілдері шақырылады. Студент 15 минуттен артық емес баяндама жасайды.Өз қорғауында дипломшы төмендегідей мәселелерді көрсетуі тиіс:

* тақырыптың өзектілігі;
* диплом жұмысы негізделген теориялық және әдістемелік қағидалар;
* жүргізілген эксперимент немесе зерттелген құбылыс бойынша талдау нәтижелері;
* тақырып бойынша қозғалған мәселелер шешімдері немесе оларды практика жүзінде қолдануға болатынын дәлелдейтін тұжырымдар.

Баяндамаға әдебиеттерден алынған теориялық тұжырымдарды қоспаганы дұрыс, себебі, ол қорғау мақсаты емес. Өз зерттемесіне зейінін аса аударғаны жөн.

Студент қорғау кезінде көрнекі құралдарын сауатты пайдалана білуі қажет. Олар нәтижелер мен ұсыныстарды дәлелдеуді күшейту үшін қажет, студенттің баяндама жасауын жеңілдетеді.

Студенттің баяндамасынан, жетекші пікірімен танысқаннан кейін, сыни сыртқы пікір оқылған соң дипломшы өзіне ғылыми жетекші, пікір жазушы, МАК мүшелері мен төрағасы, сонымен қатар, қорғауға қатысушылар қойған сұрақтарға және пікірдегі ескертпелерге дәлелді түсініктемелер береді.

Қорғалған диплом жұмыстары шығарушы кафедраға тіркеу үшін тапсырылады және жоғары оқу орнының архивінде 5 жыл сақталады.

**1-қосымша**

**Еуразия гуманитарлық институты**

**Шетел тілдері кафедрасы**

**дипломдық жұмыстың орындалуының**

**жоспар-графигі**

**Тақырыбы**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Студент**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ғылыми жетекші\_\_\_\_\_\_\_**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| **№** | **Мазмұны** | **Орындалу мерзімі** | **Орындалған жөніндегі белгі** |
| 1 | Таңдалған тақырып бойынша ғылыми әдебиеттерді зерттеу |  |  |
| 2 | Зерттеу тақырыбы бойынша ғылыми-теориялық материалдарды жинау |  |  |
| 3 | Негізгі библиографиялық деректердің тізімін ұсыну |  |  |
| 4 | Теориялық материалдарды жинақтау, жүйелеу және сыни талдау |  |  |
| 5 | Нақты тілдік материалды жинау |  |  |
| 6 | Диплом жұмысының тұжырымды жоспар-құрылымын құру |  |  |
| 7 | Зерттеу әдістерін таңдау және анықтау |  |  |
| 8 | Теория мен қоса практикалық материалды өңдеу |  |  |
| 9 | Жұмыстың алғашқы жазылған нұсқасын ұсыну |  |  |
| 10 | Жұмыстың тұжырымды нұсқасын ұсыну |  |  |

Бекітілді « »\_\_\_\_\_\_\_\_\_\_\_\_\_\_\_\_\_\_\_

Шетел тілдері

Кафедрасының меңгерушісі \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2-қосымша**

ЕУРАЗИЯ ГУМАНИТАРЛЫҚ ИНСТИТУТЫ

**«Бекітемін»**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**«\_\_\_\_»\_\_\_\_\_\_\_\_\_\_\_20\_\_\_ж.**

**Диплом жұмысын орындауға арналған**

**ТАПСЫРМА**

Студент\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Диплом жұмысының тақырыбы\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. \_\_\_\_\_\_\_\_\_\_\_\_\_\_\_\_\_\_№\_\_\_\_\_\_\_\_\_бұйрықпен бекітілген
3. Студенттің жұмысты тапсыру мерзімдері:\_\_\_\_\_\_\_\_\_\_\_\_

1 тарау \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2 тарау\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3 тарау\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Аяқталған диплом жұмысының тапсыру мерзімі\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Диплом жұмысының жоспары:\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Тапсырма берілген күн «\_\_\_\_\_\_»\_\_\_\_\_\_\_\_\_\_\_20\_\_\_ж.

Кафедра\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бекітемін\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

күні, кафедра меңгерушісінің қолы

Жетекші\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_қолы

Тапсырманы орындауға қабылдадым\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

күні, студенттің қолы

3-қ**осымша**

**Титул парағын**

рәсімдеу үлгісі

Қазақстан Республикасы Білім және ғылым министрлігі

Еуразия гуманитарлық институты

Шетел тілдері кафедрасы

Қорғауға жіберу

Кафедра меңгерушісі\_\_\_\_\_\_\_\_\_\_\_

«\_\_»\_\_\_\_\_\_\_\_201\_ ж.

**Дипломдық жұмыс**

**Тақырыбы: «Көркем мәтіндегі экспрессивті тәсілдерің қолданылуы   
(ағылшын тіліндегі материал негізінде )»**

**Мамандық 5В020700 – «Шетел тілі: екі шет тілі»**

**Орындаған: студенттің Т.А.Ә.**

**Ғылыми жетекші: Т.А.Ә., атағы,**

**ғылыми дәрежесі**

**Астана 201\_**

1. **4-қосымша**
2. **мұқабасын**
3. рәсімдеу үлгісі
4. Қазақстан Республикасы Білім және ғылым министрлігі
5. Еуразия гуманитарлық институты
6. Шетел тілдері кафедрасы
7. **Ахметова С.А.**

**Көркем мәтіндегі экспрессивті тәсілдерің қолданылуы**

**(ағылшын тіліндегі материал негізінде )**

1. **ДИПЛОМДЫҚ ЖҰМЫС**
2. **Мамандық 5В020700 – «Шетел тілі: екі шет тілі»** 
   * 1. **Астана 201\_**